SIRI พุ่งแรง 25% สนองไตรมาส 1 กำไรกระฉูดกว่า 5 เท่าตัว
SIRI ราคาพุ่งแรง 25% รับอานิสงส์ไตรมาส 1/64 กำไรกระฉูด 520.55% แตะ 384.06 ลบ.
17 พ.ค. 2564

ผู้สื่อข่าวรายงานว่าวันนี้ (17 พ.ค.64) ราคาหุ้น บริษัท แสนสิริ จำกัด (มหาชน) หรือ SIRI ณ เวลา 11.17 น. อยู่ที่ระดับ 1.30 บาท บวกไป 0.26 บาท หรือขึ้นไป 25% ด้วยมูลค่าการซื้อขาย 2.61 พันล้านบาท โดยราคาสูงสุด 1.32 บาท ขณะที่ราคาต่ำสุด 1.09 บาท

ทั้งนี้ ราคาหุ้นปรับตัวขึ้นขานรับผลการดำเนินงานไตรมาส 1/2564 ออกมาดีตามนักวิเคราะห์คาดและตลาดคาดการณ์ไว้
โดย SIRI รายงานผลการดำเนินงานไตรมาส 1/2564 พบว่า กำไรสุทธิขยับขึ้นมาอยู่ที่ 384.06 ล้านบาท เพิ่มขึ้น 520.55% เมื่อเทียบกับงวดเดียวกันของปีก่อนมีกำไรสุทธิ 61.89 ล้านบาท สาเหตุหลักมาจากการเพิ่มขึ้นอย่างมากของอัตรากำไรขั้นต้นจากการขายโครงการ
รวมถึงการลดลงของค่าใช้จ่ายในการขายและการบริหาร นอกเหนือจากธุรกิจที่อยู่อาศัยที่ดีขึ้น การลงทุนใน XPG ก็ช่วยสร้างความน่าสนใจในสายตาของนักลงทุนได้มากขึ้น